Is Duane Vermeulen ŉ beter keuse as Jaco Kriel?Jaco Kriel – is hy nie die aangewese Bokflank nie? (Foto: GB Jordaan). Dit sal darem baie onregverdig wees as Jaco Kriel, en sommer ook Kwagga Smith, oor die hoof gesien word wanneer die Springbokspan later vanjaar gekies word. Dit is ŉ feit dat Duane Vermeulen deur die aangewese Springbokafrigter, Rassie Erasmus, na Suid-Afrika teruggelok sal word wanneer sy kontrak by die Franse klub Toulon aan die begin van Junie verval. Vermeulen wil glo eers ŉ draai in Japan maak om sy pensioen vir oulaas aan te vul voordat hy permanent na die land terugkeer. Hy sal wel beskikbaar wees vir die toetsreeks teen Engeland in Junie (maar glo nie vir die Rugbykampioenskap nie) en ook vir die jaareindtoer na Europa, en vir aanstaande jaar se Wêreldbekertoernooi in Japan … en dis hoekom hy in Erasmus se visier is. Hard, fisiek, balvaardig en ervare. Wanneer Vermeulen, 31, terugkeer, sal hy na alle waarskynlikheid flank toe geskuif word, met Warren Whiteley (agtsteman) en Siya Kolisi (flank) wat die twee ander rolle in die lostrio sal vul. Maar as die haker Malcolm Marx sou seerky, wie gaan die baljagter wees, die eerste speler by die afbreekpunte wat strafskoppe afdwing? Verdien Kriel (en Smith) nie eerder ŉ kans om bo Vermeulen (asook Francois Louw as hy weer betrek sou word) ingespan te word nie? Is Uzair Cassiem, Oupa Mohoje en Jean-Luc du Preez, wat almal verlede jaar bo hulle verkies is, werklik beter? Watter Suid-Afrikaanse span het die afgelope twee jaar in die eindstryd van die Superreeks gespeel? Onthou jy nog vir Jean-Pierre Rives, Boland Coetzee, Burger Geldenhuys, Heinrich Brüssow, Neil Back, Michael Hooper, Phil Waugh en David Pocock? Hoeveel keer het hulle besit gewen, omgekeer, stadiger gemaak, duikslae uitgevoer? Maar nou ja, dis elke afrigter se prerogatief om te kies wie hy wil om by sy spelpatroon aan te pas … maar net as die Bokke wen.